SL Uradni list Evropske unije L 140/32

DELEGIRANA UREDBA KOMISIJE (EU) št. 449/2012

z dne 21. marca 2012

o dopolnitvi Uredbe (ES) št. 1060/2009 Evropskega parlamenta in Sveta glede regulativnih tehničnih standardov za informacije za registracijo in certificiranje bonitetnih agencij

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1), zlasti točk (a) in (b) člena 21(4) Uredbe,

ob upoštevanju naslednjega:

(1) V skladu s splošnimi cilji Uredbe (ES) št. 1060/2009, zlasti glede prispevanja h kakovosti bonitetnih ocen v Uniji, finančni stabilnosti ter zaščiti potrošnikov in vlagateljev, mora ta uredba zagotoviti, da za informacije, ki jih je med postopkom registracije in certificiranja treba predložiti Evropskemu organu za vrednostne papirje in trge (ESMA), veljajo enotna pravila, tako da je ESMA pri sprejemanju odločitve o registraciji in certificiranju bonitetne agencije ustrezno obveščena.

(2) Pričakuje se, da bodo v smislu zaščite vlagateljev in finančne stabilnosti dolgoročne koristi dodatnih informacij presegle vse morebitne dodatne kratkoročne stroške registracije.

(3) Ta uredba mora določiti informacije, ki jih mora bonitetna agencija ESMA predložiti v vlogi za registracijo. Novoustanovljenim bonitetnim agencijam nekaterih informacij, ki jih določa ta uredba, pod določenimi pogoji ni treba predložiti, če zaprosijo za oprostitev, če nimajo predhodnih izkušenj na področju bonitetnega ocenjevanja ali zaradi drugih razlogov. Ta uredba ne sme ustvariti ovir za novoustanovljene bonitetne agencije, ki želijo vstopiti na trg. Kljub temu mora vložnica vloge za registracijo jasno obrazložiti, zakaj v vlogi določenih informacij ni predložila.

(4) Vse informacije je treba ESMA predložiti na trajnem nosilcu podatkov, ki omogoča shranjevanje za prihodnjo uporabo. Da bi bila identifikacija informacij, ki jih predložijo bonitetne agencije, lažja, je treba vsak dokument označiti z referenčno številko.

(5) Da bi ESMA lahko presodila, ali na neodvisnost bonitetne agencije vplivajo kakršna koli nasprotja interesov, ki izhajajo iz dejavnosti in poslovnih interesov lastnikov bonitetne agencije, je treba od bonitetne agencije zahtevati, da zagotovi informacije o dejavnostih lastnikov in lastništvu matične družbe.

(6) Bonitetna agencija mora zagotoviti informacije o sestavi, delovanju in neodvisnosti svojih upravnih organov, da lahko ESMA presodi, ali struktura upravljanja družbe zagotavlja neodvisnost bonitetne agencije in preprečuje nasprotja interesov.

(7) Da bi ESMA lahko ocenila dobro ime, izkušnje in znanje višjega vodstva, mora bonitetna agencija predložiti življenjepis, nedaven izpisek iz kazenske evidence in lastne izjave o dobrem imenu višjega vodstva.

(8) Da bi se lahko presodilo, kako se nasprotja interesov odpravljajo, kako se z njimi upravlja in kako se razkrivajo, mora bonitetna agencija ESMA predložiti posodobljen seznam obstoječih in morebitnih nasprotij interesov, ki vsebuje vsaj nasprotja, ki izhajajo iz izvajanja pomožnih storitev, izločenih bonitetnih dejavnosti in medsebojnega vplivanja s tretjimi osebami. Pri določanju nasprotij interesov, ki bodo vključena v seznam, mora bonitetna agencija upoštevati tudi nasprotja interesov, ki bi lahko nastala v drugih podjetjih, ki pripadajo njeni skupini. Zato je treba pri tem upoštevati tudi postopke znotraj skupine, ki urejajo dodelitev nalog in zagotavljanje pomožnih storitev s strani različnih podjetij znotraj skupine podjetij.

(9) Čeprav podružnice bonitetnih agencij, ustanovljene v Uniji, niso pravne osebe, morajo takšne agencije zagotoviti ločene informacije o svojih podružnicah, da lahko ESMA jasno opredeli položaj podružnic v organizacijski strukturi, oceni sposobnost in primernost višjega vodstva podružnic ter presodi, ali so nadzorni mehanizmi, varovanje zakonitosti poslovanja in druge funkcije dovolj robustni, da se lahko tveganja podružnice ustrezno ugotavljajo, ocenjujejo in obvladujejo.

(10) Zahtevane informacije o možnih nasprotjih interesov pri pomožnih storitvah se morajo nanašati na vse poslovne dejavnosti bonitetne agencije, ki niso del dejavnosti bonitetnega ocenjevanja.

(11) Da bi ESMA lahko presodila, ali se lahko regulativni okvir tretje države za bonitetne agencije šteje za „enako strogega“ kot obstoječi regulativni okvir Unije, morajo bonitetne agencije, ki nameravajo potrditi bonitetne ocene, izdelane v tej tretji državi, ESMA predložiti podrobne informacije o regulativnem okviru te tretje države, ki omogočajo primerjavo z obstoječim regulativnim okvirom Unije. Če ESMA takšne informacije že ima, ker so bile predložene v drugih vlogah za potrditev, in če ESMA meni, da se lahko regulativni okvir tretje države šteje za enako strogega kot okvir Unije, mora biti bonitetna agencija vložnica oproščena predložitve takšnih informacij. V vsakem primeru morajo bonitetne agencije vložnice dokazati, da bonitetne agencije v tretji državi pri opravljanju dejavnosti bonitetnega ocenjevanja, na podlagi katerih izdelajo bonitetno oceno, ki naj bi se jo potrdilo, izpolnjujejo zahteve regulativnega okvira tretje države in da obstajajo postopki za nadzor opravljanja dejavnosti bonitetnega ocenjevanja s strani bonitetne agencije iz tretje države.

(12) Ta uredba mora določiti, katere informacije mora bonitetna agencija navesti v vlogi za certificiranje in za oceno njenega sistemskega pomena za finančno stabilnost ali integriteto finančnih trgov iz člena 5 Uredbe (ES) št. 1060/2009. Sistemska pomembnost bonitetne agencije in njenih dejavnosti ocenjevanja za stabilnost ene ali več držav članic se mora v tej uredbi meriti glede na obseg njenih dejavnosti ocenjevanja in medsebojno povezanost uporabnikov njenih bonitetnih ocen v Uniji.

(13) Ta uredba temelji na osnutkih regulativnih tehničnih standardov, ki jih je ESMA Komisiji predložila v skladu s postopkom iz člena 10 Uredbe (EU) št. 1095/2010 Evropskega parlamenta in Sveta (2).

(14) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne s tem povezane stroške in koristi ter zaprosila za mnenje Interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 –

SPREJELA NASLEDNJO UREDBO:

POGLAVJE 1

PREDMET

Člen 1

Predmet

Ta uredba določa informacije, ki jih morajo bonitetne agencije ESMA predložiti v vlogi za:

(a) registracijo, kot to določa Priloga II k Uredbi (ES) št. 1060/2009, ali

(b) certificiranje in oceno sistemske pomembnosti za finančno stabilnost ali integriteto finančnih trgov iz člena 5 Uredbe (ES) št. 1060/2009.

POGLAVJE 2

REGISTRACIJA

ODDELEK 1

Splošno

Člen 2

Oblika vloge

1. Vloga za registracijo se vloži na instrumentu, ki informacije shranjuje tako, da so dostopne tudi za prihodnjo uporabo, in ki omogoča nespremenjeno reprodukcijo shranjenih informacij.

2. Bonitetna agencija vsakemu dokumentu, ki ga predloži, dodeli edinstveno referenčno številko. Prav tako zagotovi, da v informacijah, ki jih predloži, jasno opredeli, na katero konkretno zahtevo te uredbe se nanašajo in v katerem dokumentu so na voljo. Bonitetna agencija skupaj z vlogo predloži tabelo iz Priloge I, v kateri jasno opredeli, v katerem dokumentu so na voljo informacije, ki se zahtevajo v skladu s to uredbo.

3. Če zahteva iz te uredbe za vlogo bonitetne agencije ne velja, bonitetna agencija to navede v tabeli v Prilogi I in to obrazloži.

4. Če vlogo za registracijo vloži skupina bonitetnih agencij, je treba v vlogi jasno opredeliti, na katero bonitetno agencijo se informacije nanašajo. Če iste informacije veljajo za več kot eno bonitetno agencijo v skupini bonitetnih agencij, se pri izpolnjevanju tabele v Prilogi I skupnim informacijam dodeli enaka referenčna številka.

Člen 3

Potrditev točnosti in popolnosti vloge

Vsem informacijam, ki se ESMA predložijo med postopkom registracije oziroma certificiranja, se priloži izjava, ki jo podpiše član višjega vodstva bonitetne agencije ali predstavnik, ki ga je za to pooblastilo višje vodstvo, ki potrjuje, da so po njegovi najboljši vednosti navedene informacije na dan predložitve točne in popolne.

Člen 4

Število zaposlenih

Vse informacije o številu zaposlenih se zagotovijo v ekvivalentih polnega delovnega časa, izračunanih kot skupno število ur, ki se jih deli z največjim številom plačanih ur v delovnem letu, kot ga določa ustrezen nacionalni zakon.

Člen 5

Razredi bonitetnih ocen

Vse informacije o razredih bonitetnih ocen se nanašajo na naslednje vrste ocen:

(a) bonitetne ocene držav in javnih financ;

(b) bonitetne ocene strukturiranih finančnih instrumentov;

(c) bonitetne ocene gospodarskih družb: (i) finančne institucije, vključno s kreditnimi institucijami in investicijskimi družbami; (ii) zavarovalnice; (iii) zasebni izdajatelj, ki se ne šteje za finančno institucijo ali zavarovalnico.

Člen 6

Politike in postopki

1. V vlogi navedeni politike in postopki vsebujejo ali so jim priloženi:

(a) podatek o osebi, pristojni za potrditev ter spoštovanje politik in postopkov;

(b) opis, kako se zagotavlja in spremlja skladnost s politikami in postopki, ter za to pristojno osebo;

(c) opis ukrepov, ki se izvedejo v primeru kršitve politik;

(d) podatek o postopku za poročanje ESMA o pomembni kršitvi politike ali postopka, ki lahko privede do neizpolnjevanja pogojev za začetno registracijo oz. certificiranje.

2. Bonitetna agencija lahko izpolni obveznost predložitve informacij o politikah in postopkih iz te uredbe tako, da predloži kopijo zadevnih politik in postopkov.

Člen 7

Identifikacija, pravni status in razredi bonitetnih ocen

Bonitetna agencija ESMA predloži:

(a) informacije iz Priloge II k tej uredbi;

(b) izpisek iz ustreznega poslovnega ali sodnega registra ali drugo dokazilo o kraju pridobitve statusa pravne osebe in obsegu poslovanja bonitetne agencije na datum vložitve vloge.

ODDELEK 2

Lastniška struktura

Člen 8

Lastniki in matična družba bonitetne agencije

1. Bonitetna agencija ESMA predloži:

(a) seznam vseh oseb, ki imajo posredno ali neposredno v lasti najmanj 5 % lastniškega kapitala ali glasovalnih pravic bonitetne agencije oziroma tak lastniški delež, da lahko pomembno vplivajo na vodenje bonitetne agencije;

(b) informacije iz točk 1 in 2 Priloge III o vsaki taki osebi.

2. Bonitetna agencija ESMA predloži tudi naslednje informacije:

(a) seznam vseh gospodarskih družb, v katerih ima oseba iz odstavka 1 v lasti najmanj 5 % lastniškega kapitala ali glasovalnih pravic ali kako drugače pomembno vpliva na vodenje zadevne družbe;

(b) opredelitev poslovne dejavnosti iz točke 3 Priloge III.

3. Če ima bonitetna agencija matično družbo:

(a) navede državo, v kateri ima matična družba sedež;

(b) navede, ali ima matična družba dovoljenje oziroma je registrirana ter se nadzoruje.

Člen 9

Lastniška shema

Bonitetna agencija ESMA predloži lastniško shemo, ki prikazuje lastniške povezave med matičnimi družbami, odvisnimi družbami ter vsemi drugimi povezanimi osebami, ustanovljenimi v Uniji, in njihovimi podružnicami. Pri družbah, prikazanih v lastniški shemi, navede polno ime, pravni status ter naslov registriranega sedeža in uprave.

ODDELEK 3

Organizacijska struktura in vodenje družbe

Člen 10

Organigram

Bonitetna agencija ESMA predloži organigram, iz katerega je razvidna njena organizacijska struktura, vključno z jasno opredelitvijo pomembnih funkcij in identiteto pristojnih oseb. Pomembne funkcije vključujejo vsaj višje vodstvo, osebe, ki vodijo podružnice, in višje bonitetne analitike. Če bonitetna agencija opravlja pomožne storitve, v organigramu podrobno prikaže tudi organizacijsko strukturo za takšne storitve.

Člen 11

Organizacijska struktura

1. Bonitetna agencija ESMA predloži informacije o politikah in postopkih za funkcijo skladnosti iz točke 5 oddelka A Priloge I k Uredbi (ES) št. 1060/2009, funkcijo pregledovanja iz točke 9 oddelka A Priloge I k Uredbi (ES) št. 1060/2009 ter informacije o politikah in postopkih za izpolnjevanje zahtev iz točk 4 in 10 oddelka A Priloge I k Uredbi (ES) št. 1060/2009.

Informacije, predložene v skladu s tem odstavkom, vključujejo informacije iz točk 1, 3 in 4 Priloge IV.

2. Če se politike in postopki iz odstavka 1 izvajajo na ravni skupine podjetij, bonitetna agencija ESMA predloži tudi informacije iz točke 2 Priloge IV.

3. Bonitetna agencija ESMA predloži tudi informacije iz Priloge X.

Člen 12

Vodenje družbe

1. Bonitetna agencija ESMA predloži informacije o notranji politiki vodenja družbe ter postopkih in pooblastilih višjega vodstva, vključno z upravnim odborom ali nadzornim svetom, njunimi neodvisnimi člani in morebitnimi odbori.

2. Če bonitetna agencija spoštuje priznan kodeks vodenja družb, ta kodeks opredeli in utemelji vsa morebitna odstopanja od kodeksa.

3. Bonitetna agencija predloži informacije o članih upravnega odbora ali nadzornega sveta iz točk 1 in 2 Priloge V.

4. Bonitetna agencija ESMA predloži kopijo dokumentov iz točke 3 Priloge V.

ODDELEK 4

Finančni viri za izvajanje dejavnosti bonitetnega ocenjevanja

Člen 13

Računovodska poročila

1. Če so na voljo, bonitetna agencija ESMA predloži kopijo letnih računovodskih poročil, po potrebi vključno s posamičnimi in konsolidiranimi računovodskimi izkazi, za zadnja tri poslovna leta pred datumom vložitve vloge. Če se za računovodske izkaze bonitetne agencije opravi obvezna revizija po členu 2(1) Direktive 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze (3), računovodska poročila vključujejo tudi revizijsko poročilo o letnih in konsolidiranih računovodskih izkazih.

2. Če računovodska poročila iz odstavka 1 za zahtevano obdobje niso na voljo, bonitetna agencija ESMA predloži medletno računovodsko poročilo.

3. Če je bonitetna agencija odvisna družba v skupini podjetij, predloži letna računovodska poročila matične družbe za zadnja tri poslovna leta pred datumom vložitve vloge.

4. Bonitetna agencija ESMA predloži opis ukrepov, ki jih je sprejela za zagotavljanje skrbnih računovodskih postopkov.

ODDELEK 5

Zaposleni in plačilo

Člen 14

Politike in postopki v zvezi z zaposlenimi

1. Bonitetna agencija ESMA predloži informacije o naslednjih politikah in postopkih:

(a) poročanju odgovorni osebi za varovanje zakonitosti poslovanja v skladu s točko 5 oddelka C Priloge I k Uredbi (ES) št. 1060/2009 o vseh primerih, v katerih ena od oseb iz točke 1 oddelka C Priloge I k Uredbi (ES) št. 1060/2009 ugotovi, da je druga takšna oseba vpletena v nezakonito ravnanje;

(b) rotaciji glavnih bonitetnih analitikov, bonitetnih analitikov in oseb, ki potrjujejo bonitetne ocene;

(c) praksah za plačevanje in ocenjevanje uspešnosti bonitetnih analitikov, oseb, ki potrdijo bonitetne ocene, višjega vodstva in odgovornih oseb za varovanje zakonitosti poslovanja;

(d) izobraževanju in razvoju s področja bonitetnega ocenjevanja, vključno z izpiti ali drugimi vrstami formalnega ocenjevanja, ki se zahtevajo za izvajanje dejavnosti bonitetnega ocenjevanja.

2. Bonitetna agencija ESMA predloži tudi:

(a) opis ukrepov, sprejetih za zmanjšanje tveganja prekomerne odvisnosti od posameznih zaposlenih;

(b) za vsak razred bonitetnih ocen informacije o velikosti in izkušnjah kvantitativnih ekip, pristojnih za razvoj in pregled metod in modelov;

(c) ime in funkcijo vseh zaposlenih bonitetne agencije, ki imajo kot posamezniki ali v imenu bonitetne agencije obveznosti do katerega koli drugega podjetja v skupini bonitetnih agencij;

(d) povprečen letni nespremenljivi in spremenljivi del plačila bonitetnih analitikov, glavnih analitikov in odgovorne osebe za varovanje zakonitosti poslovanja za vsako od treh zadnjih poslovnih let.

3. Bonitetna agencija opiše postopke, s katerimi zagotavlja, da je seznanjena, če bonitetni analitik prekine delovno razmerje in se zaposli v ocenjevanem podjetju, kot je določeno v točki 6 oddelka C Priloge I k Uredbi (ES) št. 1060/2009. Bonitetna agencija opiše postopke, s katerimi zagotavlja, da so osebe iz točke 1 oddelka C Priloge I k Uredbi (ES) št. 1060/2009 seznanjene s prepovedjo iz točke 7 oddelka C Priloge I k Uredbi (ES) št. 1060/2009.

Člen 15

Sposobnost in primernost

1. Bonitetna agencija ESMA predloži življenjepise, vključno s podatki o prejšnjih zaposlitvah in pripadajočimi datumi, opredelitvijo njihovih delovnih mest in opisom njihovih funkcij, za:

(a) člane višjega vodstva;

(b) osebe, imenovane za vodenje podružnic;

(c) zaposlene, odgovorne za notranjo revizijo, notranji nadzor, spremljanje skladnosti, ocenjevanje tveganj in preglede.

2. Bonitetna agencija za vsakega člana višjega vodstva ESMA predloži naslednje informacije:

(a) nedaven izpis iz kazenske evidence iz države porekla zadevne osebe, če so tak izpis izdali ustrezni nacionalni organi;

(b) lastno izjavo o dobrem imenu, vključno vsaj z izjavami iz Priloge VI, ki jo podpiše zadevna oseba.

ODDELEK 6

Izdaja in pregled bonitetnih ocen

Člen 16

Razvoj, potrditev, pregled in razkrivanje metodologij bonitetnega ocenjevanja

1. Bonitetna agencija ESMA za vsak razred bonitetnih ocen predloži podroben opis temeljnih modelov in metodologij, ki jih uporablja pri določanju bonitetnih ocen.

2. Bonitetna agencija ESMA predloži naslednje informacije o politikah in postopkih:

(a) informacije o razvoju, potrjevanju in pregledovanju metodologij bonitetnega ocenjevanja, ki vključujejo vsaj informacije iz točke 1 Priloge VII;

(b) informacije o razkrivanju metodologij bonitetnega ocenjevanja ter opis modelov in ključnih ocenjevalnih predpostavk, ki jih uporablja pri bonitetnem ocenjevanju, kot je določeno v točki 5 dela I oddelka E Priloge I k Uredbi (ES) št. 1060/2009.

Člen 17

Izdajanje bonitetnih ocen

1. Bonitetna agencija ESMA predloži naslednje informacije:

(a) ocenjevalne nomenklature za vsak razred bonitetnih ocen;

(b) opredelitev vseh bonitetnih dejanj in statusov, ki jih uporablja;

(c) politike in postopke za izdajanje bonitetnih ocen, ki vključujejo vsaj informacije iz točke 2 Priloge VII;

(d) pooblastila vseh bonitetnih odborov;

(e) opis postopkov za razkrivanje odločitve o bonitetni oceni, ki vključuje vsaj informacije iz točke 3 Priloge VII;

(f) opis postopkov, s katerimi zagotavlja, da se metodologija uporablja in izvaja dosledno pri vseh vrstah bonitetnih ocen, v vseh poslovnih enotah in v vseh regijah.

2. Bonitetna agencija v politikah in postopkih iz točk (c) in (e) odstavka 1 opredeli vse razlike med nenaročenimi in naročenimi bonitetnimi ocenami.

3. Če bonitetno agencijo redno revidira neodvisna tretja oseba, bonitetna agencija ESMA predloži zadnje revizijsko poročilo.

4. Bonitetna agencija ESMA predloži tudi naslednje informacije:

(a) podrobnosti in merila za izbor ponudnikov podatkov;

(b) podrobnosti o zanesljivosti uporabljenih notranjih in zunanjih podatkov pri ocenjevalnih modelih;

(c) podrobnosti o uporabljenih podatkovnih virih.

Člen 18

Spremljanje bonitetnih ocen

Bonitetna agencija ESMA predloži informacije o politikah in postopkih glede:

(a) spremljanja bonitetnih ocen, pri čemer navede razlike med naročenimi in nenaročenimi ocenami ter vsaj informacije iz točke 4 Priloge VII;

(b) razkrivanja odločitve o pregledu ali spremembi bonitetne ocene;

(c) spremljanju učinka, ki ga imajo spremenjeni makroekonomski pogoji ali spremenjeni pogoji na finančnih trgih na bonitetne ocene, kot je določeno v členu 8(5) Uredbe (ES) št. 1060/2009.

ODDELEK 7

Opis postopkov in metodologij za izdajanje in pregledovanje bonitetnih ocen

Člen 19

Zahteve za predstavljanje bonitetnih ocen

Bonitetna agencija ESMA predloži informacije o:

(a) politikah in postopkih za izpolnjevanje zahtev po razkrivanju bonitetnih ocen, ki so določene v naslednjih določbah Uredbe (ES) št. 1060/2009: (i) odstavkih 1, 2 in 5 člena 10; (ii) delu I oddelka D Priloge I;

(b) če ocenjuje strukturirane finančne instrumente, o politikah in postopkih za naslednje določbe Uredbe (ES) št. 1060/2009: (i) člen 10(3); (ii) točko 4 oddelka B Priloge I; (iii) del III oddelka D Priloge I;

(c) primerih tipičnih bonitetnih poročil ali drugih dokumentov, iz katerih je razvidno, kako izpolnjuje ali namerava izpolniti zahteve po razkrivanju, in

(d) primerih tipičnih bonitetnih oznak za vsak razred bonitetnih ocen, ki ga uporablja.

ODDELEK 8

Nasprotja interesov

Člen 20

Neodvisnost in izogibanje nasprotjem interesov

1. Bonitetna agencija ESMA zagotovi informacije o politikah in postopkih za ugotavljanje, upravljanje in razkrivanje nasprotij interesov ter pravila za bonitetne analitike in druge osebe, ki so neposredno vključene v dejavnosti bonitetnega ocenjevanja, pri čemer izpolnjuje vsaj zahteve iz Priloge VIII.

2. Bonitetna agencija opiše postopek, s katerim zagotovi, da so ustrezne osebe seznanjene s politikami in postopki iz odstavka 1. Bonitetna agencija opiše postopke, s katerimi zagotovi, da je funkcija pregledovanja, odgovorna za pregled metodologij iz točke 9 oddelka A Priloge I k Uredbi (ES) št. 1060/2009, neodvisna od poslovnih področij, pristojnih za dejavnosti bonitetnega ocenjevanja.

3. Bonitetna agencija opiše kontrole, vključno s kontrolami, vzpostavljenimi z informacijskimi sistemi, s katerimi doseže skladnost z zahtevami iz odstavkov (2) in (3) člena 7 Uredbe (ES) št. 1060/2009 glede pogajanj o honorarjih ter s pravili za osebe, ki so vključene v dejavnosti bonitetnega ocenjevanja.

4. Bonitetna agencija opiše vse druge ukrepe in kontrole, s katerimi zagotavlja neodvisnost bonitetnih analitikov.

Člen 21

Seznam nasprotij interesov

1. Bonitetna agencija ESMA predloži posodobljen seznam obstoječih in morebitnih nasprotij interesov, ki so zanjo relevantna. Če je bonitetna agencija del skupine podjetij, v seznam vključi tudi vsa nasprotja interesov, ki izhajajo iz drugih subjektov, ki so del njene skupine.

2. Seznam obstoječih in morebitnih nasprotij interesov vsebuje naslednja morebitna nasprotja interesov:

(a) vsa morebitna nasprotja interesov s povezanimi tretjimi osebami;

(b) vsa morebitna nasprotja interesov, ki izhajajo iz izločenih pomožnih storitev in bonitetnih dejavnosti;

3. Seznam iz odstavka 1 vsebuje razlago, kako se morebitna nasprotja interesov odpravijo, kako se z njimi ravna in kako se razkrijejo.

Člen 22

Nasprotja interesov pri pomožnih storitvah

1. Bonitetna agencija ESMA opiše kadrovske kot tudi tehnične vire, ki si jih delita oddelek bonitetnega ocenjevanja in oddelek pomožnih storitev agencije ali ki si jih agencija deli s skupino podjetij, katere del je.

2. Bonitetna agencija opiše postopke za preprečevanje, razkrivanje in zmanjševanje vseh obstoječih ali morebitnih nasprotij interesov med oddelkom bonitetnega ocenjevanja in oddelkom pomožnih storitev.

3. Bonitetna agencija ESMA predloži kopijo izsledkov vseh notranjih presoj za ugotavljanje obstoječih ali morebitnih nasprotij interesov med oddelkom bonitetnega ocenjevanja in oddelkom pomožnih storitev.

ODDELEK 9

Poslovni načrt

Člen 23

Informacije o poslovnem načrtu

Bonitetna agencija ESMA vsako leto predloži informacije iz Priloge IX, ki se nanašajo na obdobje treh let od datuma registracije.

ODDELEK 10

Uporaba potrditev

Člen 24

Pričakovana uporaba potrditev

Če namerava bonitetna agencija potrjevati bonitetne ocene, izdane v tretjih državah, kot je določeno v členu 4(3) Uredbe (ES) št. 1060/2009, ESMA predloži informacije iz Priloge XI.

ODDELEK 11

Izločevanje

Člen 25

Zahteve za izločevanje

1. Če bonitetna agencija izloči pomembne poslovne funkcije, ESMA predloži naslednje informacije:

(a) politike v zvezi z izločanjem;

(b) obrazložitev, kako namerava ugotavljati, upravljati in spremljati tveganja, ki jih vključuje izločanje pomembnih poslovnih funkcij;

(c) kopije pogodb o izločanju dejavnosti med bonitetno agencijo in podjetjem, ki so mu bile izločene dejavnosti zaupane;

(d) kopije vseh notranjih in zunanjih poročil o izločenih dejavnostih v zadnjih petih letih.

2. Za namene odstavka 1 pomembne poslovne funkcije vključujejo preglede ocen, delo glavnih analitikov, razvoj in pregled metodologij ocenjevanja, potrditev ocen, notranji nadzor kakovosti, shranjevanje podatkov, IT sisteme, IT podporo in računovodenje.

POGLAVJE 3

CERTIFICIRANJE

ODDELEK 1

Vloge za certificiranje

Člen 26

Informacije za vloge za certificiranje

1. Bonitetna agencija ESMA predloži naslednje informacije:

(a) splošne informacije v skladu s točkami 1 do 10 Priloge II;

(b) informacije o njenih lastnikih iz člena 8;

(c) organigram iz člena 10;

(d) podrobnosti o postopkih za preprečevanje, razkrivanje in zmanjševanje vseh obstoječih ali morebitnih nasprotij interesov med oddelkom bonitetnega ocenjevanja in oddelkom pomožnih storitev;

(e) informacije iz člena 13 o finančnih virih bonitetne agencije.

2. Bonitetna agencija ESMA predloži naslednje informacije o poslovnih dejavnostih:

(a) število zaposlenih za določen in nedoločen čas, ki so zadnja tri leta vključeni v izvajanje storitev bonitetnega ocenjevanja in pomožnih storitev;

(b) če ima vložnica podružnice, število zaposlenih v vsaki podružnici, vključenih v izvajanje storitev bonitetnega ocenjevanja in pomožnih storitev;

(c) število bonitetnih analitikov, ki jih zaposluje vložnica, ter, če ima podružnice, število bonitetnih analitikov v vsaki podružnici;

(d) če bonitetna agencija načrtuje ustanovitev nove podružnice, opis vrste poslovnih dejavnosti, ki naj bi jih nova podružnica opravljala, njeno polno ime in časovni načrt za njeno ustanovitev;

(e) če bonitetna agencija načrtuje izvajanje novih pomožnih storitev, opis novih storitev in časovni načrt za začetek izvajanja;

(f) prihodke, ki jih je bonitetna agencija ustvarila v zadnjih treh letih s storitvami bonitetnega ocenjevanja in pomožnimi storitvami, izražene kot delež skupnih prihodkov v enem poslovnem letu;

(g) če ima bonitetna agencija eno ali več podružnic, prihodke, ki jih je vsaka podružnica ustvarila v zadnjih treh letih, izražene kot delež skupnih prihodkov v enem poslovnem letu.

3. Bonitetna agencija ESMA prav tako predloži naslednje informacije o bonitetnih ocenah, ki jih izdaja ali katerih izdajo predlaga:

(a) razred bonitetnih ocen;

(b) ocenjevalne nomenklature, ki jih uporablja za vsak razred bonitetnih ocen;

(c) opredelitev vseh bonitetnih dejanj in statusov, ki jih uporablja;

(d) podrobnosti o tem, ali bonitetna agencija izdeluje naročene ali nenaročene bonitetne ocene ali oboje;

(e) za vsak razred bonitetnih ocen leta izkušenj, ki jih ima z izdelovanjem tovrstnih ocen;

(f) za vsak razred bonitetnih ocen trenutno oz. pričakovano razmerje med javnimi in zasebnimi ocenami.

4. Bonitetna agencija navede, ali ima trenutno v eni ali več državah članicah status zunanje bonitetne institucije oz. namerava zanj zaprositi, ter v tem primeru navede zadevno državo članico.

Člen 27

Splošne zahteve za vloge za certificiranje

Bonitetna agencija zagotovi, da njena vloga izpolnjuje zahteve iz členov 2 do 6 glede oblike vloge, potrditve njene točnosti, razreda bonitetnih ocen, števila zaposlenih ter politik in postopkov, ki jih predloži ESMA.

ODDELEK 2

Sistemska pomembnost

Člen 28

Sistemska pomembnost

Bonitetna agencija ESMA predloži informacije iz Priloge XII glede sistemske pomembnosti njenih bonitetnih ocen in dejavnosti bonitetnega ocenjevanja za finančno stabilnost ali integriteto finančnih trgov ene ali več držav članic.

POGLAVJE 4

KONČNE DOLOČBE

Člen 29

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah. V Bruslju, 21. marca 2012 Za Komisijo Predsednik José Manuel BARROSO

(1) UL L 302, 17.11.2009, str. 1.

(2) UL L 331, 15.12.2010, str. 84.

(3) UL L 157, 9.6.2006, str. 87.

PRILOGA I SKLICI NA DOKUMENTE (Člen 2) Člen oz. priloga te uredbe Referenčna številka bonitetne agencije Naslov dokumenta Poglavje, oddelek ali stran dokumenta, ki vsebuje informacije, oz. razlog, zakaj informacije niso navedene … … … …

PRILOGA II SPLOŠNE INFORMACIJE (Člen 7) 1. Polno ime 2. Država ustanovitve 3. Naslov registriranega sedeža 4. Pravni status 5. Pri kontaktnih osebah za vlogo: (a) ime; (b) naziv; (c) naslov; (d) elektronski naslov; (e) telefonska številka. 6. Pri odgovorni osebi za varovanje zakonitosti poslovanja: (a) ime; (b) naziv; (c) naslov; (d) elektronski naslov; (e) telefonska številka. 7. Opis poslovnih dejavnosti, ki jih izvaja bonitetna agencija, vključno s pomožnimi storitvami, ter če ima eno ali več podružnic ali odvisnih družb, dejavnosti, ki jih izvaja vsaka podružnica oz. odvisna družba. 8. Opredelitev razreda bonitetnih ocen glede na kategorije iz člena 5, za katerega bonitetna agencija vlaga vlogo za registracijo. 9. Po potrebi opredelitev reguliranih trgov, na katerih bonitetna agencija kotira. 10. Računovodska poročila: (a) navedba, ali je bonitetna agencija revidirano podjetje; (b) če je bonitetna agencija revidirano podjetje, ime zunanjega revizorja in nacionalna registracijska številka zunanjega revizorja; (c) datum konca poslovnega leta. 11. Število zaposlenih (brez zaposlenih v podružnicah) na datum vložitve vloge in ob koncu vsakih zadnjih treh poslovnih let, razčlenjeno na naslednje kategorije: (a) zaposleni za določen čas; (b) zaposleni za nedoločen čas z manj kot petimi leti delovne dobe; (c) zaposleni za nedoločen čas s pet ali več leti delovne dobe. 12. Če ima bonitetna agencija podružnice, za vsako podružnico: (a) polno ime; (b) pravni status; (c) naslov, ter (d) število zaposlenih za določen in nedoločen čas. 13. Seznam držav, katerih bonitetne ocene namerava bonitetna agencija potrditi.

PRILOGA III INFORMACIJE O LASTNIŠKI STRUKTURI (Člen 8) 1. Opredelitev lastnikov bonitetne agencije iz člena 8(1) z naslednjimi podatki: Lastnik Odstotek lastniškega kapitala Vrsta lastniške udeležbe: neposredna ali posredna Odstotek glasovalnih pravic … … … … … … 2. Opis poslovnih dejavnosti lastnikov bonitetne agencije iz člena 8(1): Lastnik Poslovne dejavnosti … … … … … … 3. Opredelitev poslovnih dejavnosti družb, v katerih imajo lastniki iz člena 8(1) lastniški delež v skladu s členom 8(2): Lastnik Družbe, v katerih imajo lastniki lastniški delež v skladu s členom 8(2) Poslovne dejavnosti … … … … … … 4. Opredelitev lastnikov matičnega podjetja iz člena 8(3): Lastnik Odstotek lastniškega kapitala Vrsta lastniške udeležbe: neposredna ali posredna Odstotek glasovalnih pravic Vrsta lastniške udeležbe: neposredna ali posredna … … … … … …

PRILOGA IV ORGANIZACIJSKA STRUKTURA (Člen 11) 1. Bonitetna agencija predloži naslednje informacije o politikah in postopkih iz člena 11(1): (a) opis nalog in pristojnosti zaposlenih; (b) opis mehanizmov za spremljanje učinkovitosti politik ali postopkov; (c) število zaposlenih, razmerje med zaposlenimi za določen in nedoločen čas; (d) informacije o liniji in pogostosti poročanja, in (e) opis medsebojnega vplivanja med ustreznimi funkcijami in zaposlenimi, ki so neposredno vključeni v proces ocenjevanja, ter med funkcijami in drugimi funkcijami. 2. Če se postopki iz točke 1 te priloge izvajajo na ravni skupine podjetij, bonitetna agencija ESMA predloži kopije ustreznih pogodb o storitvah, ki jih je sklenila z drugimi članicami skupine oz. katerih sklenitev predlaga, skupaj z naslednjimi informacijami: (a) opis zadevnih nalog, ki jih opravlja vsako od podjetij v skupini, vključno s podjetji, ki se nahajajo v tretjih državah; (b) jasna navedba podjetja, ki je vključeno v opravljanje naloge, ter navedba njegove lokacije; (c) informacije o liniji in pogostosti poročanja vsakega vključenega podjetja ter o načinu, kako se v vsakem podjetju zbirajo informacije, in (d) informacije o vseh virih, ki so za to namenjeni v Uniji. Če so to kadrovski viri, bonitetna agencija v ekvivalentih polnega delovnega časa navede tudi čas, namenjen tej funkciji. 3. O funkciji varovanja zakonitosti poslovanja bonitetna agencija zagotovi naslednje informacije: (a) politike in postopke za poročanje informacij, kot je opisano v točki 5 oddelka C Priloge I k Uredbi (ES) št. 1060/2009; (b) opis, kako zagotavlja neodvisnost funkcije varovanja zakonitosti poslovanja; (c) zadnje poročilo odgovorne osebe za varovanje zakonitosti poslovanja; (d) delovni načrt za naslednja tri leta. 4. O funkciji notranje revizije, ki izvaja naloge iz točke 10 oddelka A Priloge I k Uredbi (ES) št. 1060/2009, bonitetna agencija predloži naslednje informacije: (a) obrazložitev, kako razvija in uporablja notranjo revizijsko metodologijo, pri čemer upošteva posebnosti dejavnosti ter njihov obseg, zapletenost in tveganja; (b) delovni načrt za naslednja tri leta.

PRILOGA V INFORMACIJE O VODENJU DRUŽBE (Člen 12) 1. Opredelitev članov upravnega odbora, nadzornega sveta in drugih odborov, kot je določeno v členu 12(3): Član Organ (upravni odbor, nadzorni svet, revizijska komisija, odbor za plačila itd.) in položaj (predsednik, podpredsednik, član) Organi drugih podjetij, v katerih je oseba član, in njen položaj … … … … … … 2. Opredelitev neodvisnih članov upravnega odbora ali nadzornega sveta v skladu s členom 12(3) ter dokazovanje njihove neodvisnosti, če so neodvisni člani, kot tudi njihovega poglobljenega znanja in izkušenj s področja trgov strukturiranih finančnih instrumentov na ravni višjega vodstva, če bonitetna agencija vlaga vlogo za izdajanje bonitetnih ocen za strukturirane finančne proizvode v skladu z oddelkom A(2) Priloge I k Uredbi (ES) št. 1060/2009. Član Organ (upravni odbor ali nadzorni svet) Neodvisen član (DA/NE); če DA, dokažite Izkušnje na področju strukturiranih finančnih instrumentov … … … … … … 3. Bonitetna agencija ESMA predloži kopije naslednjih dokumentov, kot je določeno v členu 12(4): (a) zadnjih treh zapisnikov sej upravnega odbora in nadzornega sveta; (b) zadnjih zapisnikov s sestankov drugih odborov, kot sta npr. odbor za plačila in strateški odbor, in (c) zadnjih treh mnenj ali poročil, ki so jih upravnemu odboru ali nadzornemu svetu predložili neodvisni člani.

PRILOGA VI LASTNA IZJAVA (Člen 15(2)) V lastni izjavi, ki se predloži v skladu s členom 15(2)(b), vsak član višjega vodstva navede, ali: (a) je bil obsojen zaradi kaznivega dejanja; (b) je regulativni organ zoper njega začel disciplinski ali kazenski postopek ali pa je bil o takšnem postopku obveščen; (c) je bil v civilnem postopku obsojen zaradi opravljanja finančnih storitev, neprimernega ravnanja, prevare ali vodenja pravne osebe; (d) po njegovi vednosti zoper njega regulativni organ, vladni organ ali agencija vodi preiskavo; (e) je bil povezan s podjetjem, ki mu je regulativni organ odvzel registracijo oz. dovoljenje; (f) mu je bila zavrnjena pravica do opravljanja dejavnosti, za katere se zahteva registracija ali dovoljenje regulativnega organa; (g) je sodeloval pri vodenju podjetja, ki je bilo v postopku insolventnosti, likvidacije ali stečajnem postopku, medtem ko je bila zadevna oseba z njim povezana oz. v enem letu od dne, ko oseba z njim ni bila več povezana; (h) je bil povezan s podjetjem, proti kateremu je regulativni organ vodil preiskavo oziroma mu je ta prepovedal opravljati dejavnosti, kar je privedlo do izvršilnega ukrepa; (i) je regulativni organ proti njemu vodil preiskavo, mu prepovedal opravljati dejavnosti ali ga sankcioniral; (j) mu je bilo zaradi obtožb o neprimernem ravnanju ali zlorabi prepovedano opravljati nalogo direktorja oziroma katero koli drugo vodstveno funkcijo ali pa je bil razrešen z delovnega mesta oz. drugega položaja v podjetju.

PRILOGA VII IZDAJA IN PREGLED BONITETNIH OCEN (členi 16, 17 in 18) 1. Informacije o politikah in postopkih iz člena 16(2)(a) za razvijanje, potrjevanje in pregledovanje metodologij bonitetnega ocenjevanja bonitetne agencije vključujejo: (a) pristojnosti in postopek za razvoj in odobritev metodologij bonitetnega ocenjevanja, vključno s podatki o sestavi odborov za metodologije bonitetnega ocenjevanja in postopki za izbor članov; (b) pristojnosti in postopek za metodologije bonitetnega ocenjevanja, vključno s: (i) preverjanjem in potrjevanjem metodologij bonitetnega ocenjevanja; (ii) potrjevanjem metodologij bonitetnega ocenjevanja na podlagi preteklih podatkov, vključno s tem, kako se upoštevajo rezultati testiranja za nazaj. Poleg tega bonitetna agencija sporoči tudi rezultate takšnega potrjevanja/testiranja za nazaj za zadnja tri leta, če so na voljo kvantitativni podatki; (iii) poročanjem rezultatov pregleda metodologij bonitetnega ocenjevanja, in (iv) uvedbo sprememb v metodologijah, modelih ali ključnih ocenjevalnih predpostavkah. 2. Informacije o politikah in postopkih iz člena 17(1)(c) za izdajanje bonitetnih ocen vključujejo: (a) zaporedje posameznih korakov za pripravo ocen in postopek za pregled dokumentacije izdajateljev ali vrednostnih papirjev, ki se jih ocenjuje; to vključuje tudi vsa referenčna merila, ki olajšajo pregled; (b) oceno minimalnih zahtev glede informacij za pripravo in ohranitev ocene, vključno z javnimi in nejavnimi informacijami; (c) nadzorni mehanizem za izdajanje bonitetnih ocen, vključno z vključitvijo izdajatelja/organizatorja/vlagatelja/ponudnika storitev; (d) postopek zbiranja, analiziranja in presojanja informacij, ki se uporabljajo za določanje ocene, po potrebi vključno z uporabo analize druge bonitetne agencije ali drugih tretjih oseb; (e) naloge in pristojnosti bonitetnih analitikov kot tudi proces in postopke za njihov izbor pri določenih vrednostnih papirjih; (f) postopek za potrditev ocene, vključno z opredelitvijo nalog in pristojnosti oseb, ki potrjujejo ocene, ter proces in postopek za njihov izbor; (g) če je bonitetna agencija ustanovila bonitetne odbore, naloge in pristojnosti predsednikov bonitetnih odborov kot tudi zahtevana znanja in sposobnosti ter proces in postopke za njihovo imenovanje, in (h) minimalno usposobljenost oseb, vključenih v sprejemanje odločitve o oceni. 3. Informacije o politikah in postopkih iz člena 17(1)(e) za razkrivanje odločitev o oceni vključujejo: (a) postopek za obveščanje ocenjevanega subjekta o temeljnih načelih, na katerih temelji ocena, vsaj 12 ur pred objavo bonitetne ocene; (b) postopek pritožbe na oceno, če ga je bonitetna agencija vzpostavila, in (c) postopke za določevanje ključnih elementov, na katerih temelji bonitetna ocena, ki se vključijo v sporočilo za medije ali poročila. 4. Informacije o politikah in postopkih iz člena 18(a) za spremljanje ocen vključujejo: (a) postopek spremljanja, po potrebi vključno z nalogami in pristojnostmi bonitetnih odborov, ter opis postopka za potrditev ocene; (b) naloge in pristojnosti bonitetnih analitikov; (c) postopek zbiranja, analiziranja in presojanja informacij, ki se uporabljajo za spremljanje ocene, po potrebi vključno z analizo druge bonitetne agencije ali drugih tretjih oseb; (d) postopek, vključno s pregledom upoštevanih dejavnikov, in pristojnosti za odločanje o tem, kdaj je treba oceno, vključno z bonitetnim dejanjem, uradno preveriti; (e) postopek in pristojnosti za odločanje o tem, kdaj je treba oceno začasno ali dokončno uradno preklicati; (f) postopke in kontrole za pregledovanje bonitetnih ocen, ki jih določajo odstavki (a) do (c) člena 8(6) Uredbe (ES) št. 1060/2009, in (g) politike, postopke in kontrole za vključitev izdajatelja ali organizatorja v postopek.

PRILOGA VIII NEODVISNOST IN IZOGIBANJE NASPROTJEM INTERESOV (Člen 20) Informacije o politikah in postopkih iz člena 20(1) za ugotavljanje, upravljanje in razkrivanje nasprotij interesov ter o pravilih za bonitetne analitike in druge osebe, ki so neposredno povezane z dejavnostmi bonitetnega ocenjevanja, se nanašajo na: (a) ugotavljanje, preprečevanje, razkrivanje in zmanjševanje nasprotij interesov, ki izhajajo iz izdajanja bonitetnih ocen ali zagotavljanja pomožnih storitev, kot je določeno v točki 1 oddelka B Priloge I k Uredbi (ES) št. 1060/2009; (b) ločitev postopka ocenjevanja od pogajanj o honorarjih, ki jih bonitetna agencija prejme od ocenjevanih subjektov in povezanih tretjih oseb, kot je določeno v členu 7(2) Uredbe (ES) št. 1060/2009; (c) določanje honorarjev, ki jih bonitetne agencije zaračunajo ocenjevanim subjektom in povezanim tretjim osebam; nadzor nad zaupnimi informacijami, ki jih prejmejo od vseh ocenjevanih subjektov, tretjih oseb in drugih ustreznih posameznikov ali jih z njimi delijo, kot to določa točka 3 oddelka C Priloge I k Uredbi (ES) št. 1060/2009; (d) zahteve iz točke 2 oddelka C Priloge I k Uredbi (ES) št. 1060/2009 glede trgovanja z vrednostnimi papirji, ki jih ocenjuje bonitetna agencija ali ki predstavljajo obveznosti subjekta, ki ga ocenjuje bonitetna agencija, skupaj z opisom, kako bonitetna agencija za vsako trenutno bonitetno oceno na posameznih stopnjah in funkcijah določi zaposlene, ki sodelujejo v procesu ocenjevanja; (e) zahtevo iz točke 4 oddelka C Priloge I k Uredbi (ES) št. 1060/2009 glede sprejemanja denarja, daril ali uslug, in (f) pravila o prekinitvi delovnega razmerja z bonitetnim analitikom iz točk 6 in 7 oddelka C Priloge I k Uredbi (ES) št. 1060/2009.

PRILOGA IX POSLOVNI NAČRT (Člen 23) Poslovni koncept / poslovni razvoj 1. Naslednje informacije o poslovnih dejavnostih bonitetne agencije: (a) opis makroekonomskega okolja, v katerem bo bonitetna agencija poslovala; (b) navedba prihodnjih načrtov za ustanovitev odvisnih družb ali podružnic in njihovo lokacijo, in (c) opis načrtovanih poslovnih dejavnosti bonitetne agencije ter navedba dejavnosti odvisnih družb in podružnic. Informacije vključujejo razrede bonitetnih ocen, morebitne stranke in neocenjevalne dejavnosti. Razredi bonitetnih ocen 2. Naslednje informacije o razredih bonitetnih ocen: (a) podrobnosti o tem, ali namerava bonitetna agencija izdelovati naročene ali nenaročene bonitetne ocene ali oboje; (b) za vsak razred bonitetnih ocen, ki ga namerava bonitetna agencija izdajati, ocena o deležu javnih in zasebnih ocen: (c) število bonitetnih ocen držav/javnih financ; (d) število in obseg (v milijardah EUR) bonitetnih ocen strukturiranih finančnih instrumentov; (e) število in obseg (v milijardah EUR) bonitetnih ocen gospodarskih družb z naslednjimi podatki: finančne institucije, zavarovalnice, zasebni izdajatelji, in (f) povprečno število bonitetnih ocen, izdelanih ali spremljanih na zaposlenega, razčlenjeno glede na razred bonitetnih ocen. Finančni načrt 3. Napovedi za: (a) bilanco stanja, in (b) izkaz poslovnega izida. 4. Pri napovedih prihodkov bonitetna agencija prihodke iz dejavnosti bonitetnega ocenjevanja prikaže ločeno od pomožnih storitev. Če ima bonitetna agencija podružnice ali jih namerava ustanoviti, navede prihodke vsake podružnice. Vodenje družbe 5. Število članov naslednjih organov: (a) upravnega odbora in nadzornega sveta, in (b) neodvisnih članov upravnega odbora in nadzornega sveta. Izločevanje 6. Opis dejavnosti, ki se jih namerava izločiti, navedba podjetij, ki naj bi se jim dejavnosti izločile, in obrazložitev razlogov za izločitev. Navesti je treba tudi dejavnosti, ki jih izločijo podružnice. Kadri/osebje 7. Število zaposlenih za določen in nedoločen čas, ki opravljajo naslednje funkcije, ter njihova delovna doba: (a) višje vodstvo, razen članov upravnega odbora in nadzornega sveta ter oseb, ki vodijo podružnice; (b) revizijska funkcija; (c) mehanizem za notranji nadzor; (d) funkcija za zagotavljanje zakonitosti poslovanja, in (e) funkcija pregledovanja. 8. Naslednje informacije: (a) število zaposlenih na funkcijo/oddelek; (b) število zaposlenih za določen in nedoločen čas, ki jih je najela bonitetna agencija in ki sodelujejo pri dejavnostih bonitetnega ocenjevanja; (c) število zaposlenih za določen in nedoločen čas, ki jih je najela bonitetna agencija in ki sodelujejo pri pomožnih dejavnostih; (d) število zaposlenih, ki potrjujejo bonitetne ocene, npr. predsednikov odborov, bonitetnih analitikov in glavnih bonitetnih analitikov, skupaj s podatki o: (i) delovni dobi oz. položaju; (ii) vrsti bonitetnega analitika, po potrebi vključno z navedbo, ali je zaposleni glavni odgovorni analitik ali nadzorni analitik ter ali je kvalitativni ali kvantitativni analitik, in (iii) številu let izkušenj v bonitetni agenciji ali sektorju bonitetnega ocenjevanja, če so ti podatki na voljo.

PRILOGA X VODENJE EVIDENC, NAČRTOVANJE NEPREKINJENEGA POSLOVANJA IN INFORMACIJSKI SISTEMI (Člen 11) Vodenje evidenc 1. Informacije o politikah in postopkih za izpolnjevanje obveznosti glede vodenja evidenc iz člena 8(4) in točke 7 oddelka A ter točk 7, 8 in 9 oddelka B Priloge I k Uredbi (ES) št. 1060/2009: (a) navedba, katere evidence se vodijo in kako dolgo, in (b) navedba prejemnikov zaupnih informacij za vsako izdano bonitetno oceno. Neprekinjenost in pravilnost dejavnosti 2. Informacije o neprekinjenosti in pravilnosti izvajanja dejavnosti bonitetnega ocenjevanja iz točke 8 oddelka A Priloge I k Uredbi (ES) št. 1060/2009, vključno z: (a) opisom postopkov za zagotavljanje neprekinjenosti in pravilnosti izvajanja dejavnosti bonitetnega ocenjevanja, vključno z informacijami o njihovi uporabnosti za izvajalce, katerim so bile zaupane izločene storitve; (b) vrstami predvidenih testov za načrte neprekinjenega poslovanja, in (c) pogostostjo testiranja. Sistemi za obdelavo podatkov 3. Informacije o sistemih za obdelavo podatkov iz točke 8 oddelka A Priloge I k Uredbi (ES) št. 1060/2009, vključno z: (a) identiteto višjega vodje, ki je pristojen za sisteme za obdelavo podatkov, in (b) opisom sistemov za obdelavo podatkov, vključno z vsemi varnostnimi sistemi; (c) opis vzpostavljenih postopkov za učinkovit nadzor in zaščito sistemov za obdelavo podatkov ter mehanizmov za spremljanje učinkovitosti, vključno s podrobnostmi o postopkih za zagotavljanje učinkovite ločitve med sistemi za obdelavo podatkov, ki se uporabljajo za poročanje o honorarjih, ter sistemi, ki so dostopni analitikom in ki se uporabljajo za vnašanje ocen in informacij o ocenjevanih subjektih ali transakcijah.

PRILOGA XI UPORABA POTRDITEV (Člen 24) Bonitetna agencija iz tretje države 1. Naslednje informacije za vsako zadevno bonitetno agencijo iz tretje države: (a) polno ime; (b) pravni status, izpisek iz ustreznega poslovnega ali sodnega registra ali drugo dokazilo o kraju pridobitve statusa pravne osebe in obsegu poslovanja oz. druge podatke o registraciji podjetja; (c) državo ustanovitve; (d) naslov registriranega sedeža; (e) dokazilo, da ima bonitetna agencija iz tretje države dovoljenje za opravljanje dejavnosti oziroma je za to registrirana in je pod nadzorom v skladu z zadevnim pravnim redom; (f) razred bonitetnih ocen, ki jih bonitetna agencija namerava potrjevati, in (g) število zaposlenih. 2. Organizacijska lastniška shema vsake bonitetne agencije, njenih odvisnih družb, podružnic, matične družbe in odvisnih družb, ki jih nadzoruje matična družba, ki so vključene v izdajanje bonitetnih ocen, ki naj bi bile potrjene. Ocena regulativnega okvira tretje države 3. Glede na vsak pravni red tretje države podrobne informacije, strukturirano analizo in utemeljitev za vsako zahtevo iz členov 6 do 12 Uredbe (ES) št. 1060/2009, vključno z vsemi sklici na ustrezne pravne/regulativne predpise tretje države. Obveznost iz prvega odstavka te točke ne velja, če je ESMA presodila, da so zahteve regulativnega okvira tretje države enako stroge kot zahteve iz členov 6 do 12 Uredbe (ES) št. 1060/2009. Postopki za spremljanje ravnanja 4. Opis ukrepov, ki jih je bonitetna agencija, ki potrjuje ocene, sprejela za spremljanje, ali bonitetna agencija iz tretje države izpolnjuje takšne zahteve, in za spremljanje vseh morebitnih pomislekov, ki jih ima bonitetna agencija, ki potrjuje ocene, glede izpolnjevanja takšnih zahtev. Objektivni razlogi 5. Navedba objektivnih razlogov za izdajo bonitetnih ocen v tretji državi. Zakonodaja v tretji državi 6. Dokaz, da javni organi ne smejo posegati v vsebino bonitetnih ocen in metodologij, ki jih uporabljajo bonitetne agencije, ustanovljene v skladu s pravnim redom tretje države.